20 dood, 68 beseer in busongeluk(Foto: Verskaf) Altesaam 20 mense is dood en 68 beseer nadat ’n bus en ŉ geldwa Maandagaand op die N1 in die Louis Trichardt-omgewing in Limpopo in ’n trompopbotsing betrokke was. Die bus het van die brug tot onder in die rivier gerol en op sy linkerkantse sy beland. Volgens Ross Campbell, woordvoerder van ER24, is paramedici en die brandweer om 20:05 na die toneel ontbied. “Altesaam 16 passasiers wat noodlottig beseer is, is by die rivier aangetref. Hulle is almal op die toneel dood verklaar,” sê Campbell. “’n Verdere drie passasiers is dood langs die pad aangetref.” Een passasier is later in die hospitaal dood, wat die totale getal sterftes op 20 te staan bring. Volgens Campbell was die meeste van die oorledenes wat by die rivier gekry is, onder die bus vasgekeer. “Die presiese omstandighede van die ongeluk is in hierdie stadium nog nie bekend nie en word deur die polisie ondersoek.” Campbell sê dat swaar reën in die omgewing geval het.